ฟิทช์หั่นเครดิตแบงก์สแตนชาร์ตไทย
ฟิทช์ลดเครดิตแบงก์สแตนดาร์ดชาร์เตอร์ด (ไทย) เป็น A ผลกระทบจากบริษัทแม่
16 พ.ย. 2558

ฟิทช์ลดเครดิตแบงก์สแตนดาร์ดชาร์เตอร์ด (ไทย) เป็น A ผลกระทบจากบริษัทแม่
บริษัท ฟิทช์ เรทติ้งส์ ประกาศปรับลดอันดับเครดิตสากลสกุลเงินในประเทศระยะยาวของธนาคารสแตนดาร์ดชาร์เตอร์ด (ไทย) หรือ SCBT เป็น A แนวโน้มอันดับเครดิตเป็นลบ จากเดิม A+ แนวโน้มอันดับเครดิตเป็นลบ ขณะเดียวกัน ฟิทช์ฯ คงอันดับเครดิตสากลสกุลเงินต่างประเทศระยะยาว (Long-Term Foreign-Currency IDR) ของ SCBT ที่ A- แนวโน้มอันดับเครดิตมีเสถียรภาพ และคงอันดับเครดิตภายในประเทศระยะยาว (National Long-Term Rating) ที่ AAA (tha) แนวโน้มมีเสถียรภาพ 
การประกาศอันดับเครดิตนี้เกิดขึ้นหลังจากที่ฟิทช์ฯ ประกาศลดเครดิตสากลสุกลเงินต่างประเทศระยะยาวของ Standard Chartered Plc (SC) เป็น A+ แนวโน้มอันดับเครดิตเป็นลบ ซึ่งเป็นบริษัทแม่ของกลุ่ม เมื่อวันที่ 5 พ.ย. 2558 ขณะที่อันดับเครดิตสากลสกุลเงินในประเทศระยะยาวของ SCBT อยู่ต่ำกว่าอันดับเครดิตสากลสกุลเงินต่างประเทศระยะยาวของ SC อยู่หนึ่งอันดับ เนื่องจากฟิทช์ฯ เชื่อว่า SCBT เป็นธนาคารลูกที่มีความสำคัญในเชิงกลยุทธ์ต่อกลุ่ม SC การปรับลดอันดับเครดิตสากลสกุลเงินต่างประเทศระยะยาวของ SC จึงส่งผลกระทบโดยตรงต่อ SCBT
อย่างไรก็ตาม การปรับลดอันดับเครดิตของ SC ไม่กระทบต่ออันดับเครดิตสากลสกุลเงินต่างประเทศระยะยาวของ SCBT เพราะถูกจำกัดโดยเพดานอันดับเครดิตของประเทศไทยที่ A- และฟิทช์ฯ เชื่อว่ามีความเป็นไปได้สูงที่ธนาคารจะได้รับการสนับสนุนเป็นพิเศษจากกลุ่ม SC ในกรณีที่มีความจำเป็น
ฟิทช์ฯ มองว่า SCBT เป็นธนาคารลูกที่มีความสำคัญในเชิงกลยุทธ์ต่อกลุ่ม SC เนื่องจาก SC มีการถือหุ้นใน SCBT ที่ 99.87% ความเชื่อมโยงในการดำเนินงานระหว่าง SCBT กับธนาคารแม่ที่อยู่ในระดับสูงและการให้ความช่วยเหลือในด้านการเงินแก่ SCBT มาอย่างต่อเนื่องในอดีต นอกจากนี้ SCBT ยังถือเป็นธนาคารลูกที่มีความสำคัญในระยะยาว โดยมีบทบาทสำคัญในการสนับสนุนธุรกิจธนาคารระหว่างประเทศและการขยายเครือข่ายทางธุรกิจของกลุ่ม SC ไปยังกลุ่มประเทศในลุ่มแม่น้ำโขง
ขณะเดียวกัน ฟิทช์ฯ มองว่าโอกาสปรับเพิ่มอันดับความแข็งแกร่งทางการเงินมีค่อนข้างจำกัด เว้นแต่ธนาคารจะมีเครือข่ายธุรกิจในประเทศที่แข็งแกร่งขึ้นอย่างมีนัยสำคัญ ในทางกลับกันการปรับตัวอ่อนแอลงของคุณภาพสินทรัพย์ ส่งผลให้ความสามารถในการทำกำไรและระดับเงินกองทุนลดลงอย่างมากอาจส่งผลให้เกิดการปรับลดอันดับความแข็งแกร่งทางการเงิน